

**С Т А Т У Т**

На основу члана 98. став 3. у вези са чланом 40. и чланом 181. став 1. Закона о спорту („Службени гласник Републике Србије“, број 10/2016) и члана 38. Статута Oкружног  одбојкашког савеза  Златиборског округа ,Скупштина Oкружног  одбојкашког  савеза  Златиборског округа, на  седници  одржаној  11.02. 2017. године у Ужицу, усвојила је:

**С Т А Т У Т**

**ОКРУЖНОГ ОДБОЈКАШКОГ САВЕЗА ЗЛАТИБОРСКОГ ОКРУГА**

**ОПШТЕ ОДРЕДБЕ**

Члан 1.

Oкружни  одбојкашки савез  Златиборског округа( у даљем тексту: Савез ) је спортска организација основана добровољним удруживањем њених чланова ради остваривања заједничких циљева и потреба и интереса везаних за одбојкашки спорт, односно ради обављања спортских активности и спортских делатности у одбојкашком спорту на територији Златиборског округа и у Републици Србији.

Oкружни  одбојкашки савез  Златиборског округа бави се развојем, афирмацијом и промоцијом одбојкашког спорта.

Члан 2.

Oкружни  одбојкашки савез  Златиборског округа је доборовољно, недобитно, невладино и нестраначко удружење.

У Oкружном  одбојкашком савезу  Златиборског округа је забрањено политичко или верско деловање.

У Oкружном  одбојкашком савезу  Златиборског округа дискриминација било које врсте приватног лица или групе људи по етничкој, расној, полној, језичкој, политичкој или било којој другој основи је строго забрањена и кажњава се у складу са општим актима Одбојкашког савеза Србије.

Члан 3.

Oкружни  одбојкашки савез  Златиборског округа је члан Одбојкашког савеза Србије.

Oкружни  одбојкашки савез  Златиборског округа се може одлуком Скупштине учланити у одговарајући савез у области спорта, који је од значаја за остваривање циљева Савеза.

Члан 4.

Статутом Oкружног  одбојкашког савеза  Златиборског округа се у складу са законом нарочито уређују:

- назив и седиште;

- циљеви, садржај активности;

- органи Oкружног  одбојкашког савеза  Златиборског округа,

- поступак усвајања, односно измена и допуна Статута и других општих аката Oкружног  одбојкашког савеза  Златиборског округа;

- заступање Oкружног  одбојкашког савеза  Златиборског округа;

- остваривање јавности рада;

- услови и начин учлањивања и престанка чланства, утврђивање висине чланарине, права, обавезе и одговорност чланова;

- имовина и средства за остваривање спортских циљева, и располагање имовином и средствима;

- начин одлучивања о статусним променама;

- поступање са имовином Савеза у случају престанка рада Савеза;

- поступак усвајања финансијских и других извештаја;

- облик и садржај печата;

- анти-допинг правила;

- евиденције у Oкружном  одбојкашком савезу  Златиборског округа;

- обавезе према Клубовима - чланицама ;

- награде и признања;

- стручни рад у Oкружном  одбојкашком савезу  Златиборског округа;

- друга питања од значаја за Савез, као и друга питања утврђена Законом.

**НАЗИВ, СЕДИШТЕ И ЗНАК**

Члан 5.

Oкружни  одбојкашки савез  Златиборског округа има статус правног лица који је стекао уписом у надлежни регистар.

Назив Савеза је: **Окружни одбојкашки савез Златиборског округа**

Скраћени назив је: **ООСЗО**

Члан 6.

Седиште Савеза је у Ужицу

Адреса Савеза је: ул.Љубе Стојановића 4

Члан 7.

Савез има и свој заштитни знак .

**ЦИЉЕВИ И САДРЖАЈ АКТИВНОСТИ**

***1.Циљеви***

Члан 8.

Циљ Савеза је да:

* својим деловањем доприноси развоју, омасовљењу, уздизању квалитета и промоцији одбојкашког спорта на територији Златиборског округа;
* промовише образовну и васпитну функцију спорта, фер плеја, разумевања,толеранције и одговорности кроз бављење одбојкашким спортом;
* развијање аматерског рада у одбојкашким клубовима,
* обавља пословe којима се обезбеђују услови за праћење, развој и унапређење одбојкашког спорта,
* залагање за побољшање друштвеног и материјалног статуса одбојкашких Клубова,
* обавља друге послове у складу са Законом о спорту, Стратегијом развоја спорта у Републици Србији и овим Статутом;

***2.Активности***

Члан 9.

Савез своје циљеве остварује тако што:

* Организује спортске манифестације и такмичења;
* Заступа заједничке интересе чланова Савеза пред државним и спортским органима и организацијама;
* Ради на перманентном стручном образовању и усавршавању одбојкашких стручњака;
* Организује и пружа стручну помоћ својим члановима у унапређењу њиховог рада;
* Ради на јачању спортског морала и спортског духа код својих чланова и утврђује правила понашања у њиховим међусобним односима;
* Усклађује активности чланова Савеза;
* Остварује спортску сарадњу у земљи и иностранству;
* Организује и обезбеђује услове за сусрете и разговоре чланова Савеза и других заинтересованих правних и физичких лица, ради размене искустава, пословног и спортског повезивања и остваривања заједничких пословних и спортских интереса;
* Остварује сарадњу са ОСС
* Ангажује се у сарадњи са другим организацијама у области одбојкашког спорта у свом региону
* Усклађује свој рад са радом ОСС
* Посредује и повезује клубове са ОСС (прослеђује све информације, обавештења и документа)
* Води евиденцију о свим облицима рада Савеза
* Врши популаризацију одбојкашког спорта у медијима, образовним институцијама и другим организацијама;
* Ради на организационој и стручној подршци школском спорту;
* Остварује активности на јачању спортског морала и спортског духа код својих чланова и утврђивању правила понашања у њиховим међусобним односима;
* Врши предузимање одговарајућих мера за пропаганду одбојке,
* Врши решавање арбитражних спорова и других спорова својих члановау складу са овим Статутом
* Врши друге активности и мере које доприносе реализацији циљева Савеза и остваривање положаја утврђеног Законом о спорту

Остваривање циљева Савеза ближе се регулише одговарајућим општим актима (спортским правилима) које доносе надлежни органи Савеза у складу са овим Статутом.

**ОРГАНИ**

Члан 10.

**Органи Савеза су:**

1. Скупштина
2. Управни обор
3. Надзорни одбор
4. Председник Савеза
5. Генерални секретар
6. Дисциплински судија

Мандат чланова органа траје четири године, ако овим статутом није другачије одређено и могу поново бити изабрани.

Савезом управљају чланови, непосредно или преко својих изабраних представника у органима Савеза, на начин одређен овим Статутом.

Члан органа Савеза нема право гласа на седници органа Савеза кад се одлучује о:

1) покретању спора или одустајању од спора против њега;

2) одобравању послова између њега и Савеза у случају сукоба интереса, односно постојања личног интереса при одлучивању;

3) његовој одговорности или разрешењу.

Члан органа Савеза нема право гласа ако се одлука односи на закључење правног посла са њим или на то да се спор између њега и Савеза поведе или оконча, или ако се одлучује о имовинским питањима која су повезана са његовим брачним другом или рођаком до другог степена сродства у правој линији или се односе на неко правно лице над којим он има контролу или економски интерес.

**Скупштина савеза**

Члан 11.

Скупштина савеза је највиши орган одлучивања и управљања Oкружног  одбојкашког савеза  Златиборског округа, чија су права, овлашћења и дужности утврђени овим Статутом.

Члан 12.

Скупштину чини **по један** представник редовних чланова и Актива Савеза (чланови Скупштине). Изузетак су Клубови који имају и мушку и женску екипу. Они могу имати **два** представника.

Члан 13.

Право учешћа у раду Скупштине утврђује се на основу писменог пуномоћја издатог од члана Савеза, које је оверено печатом члана Савеза и потписано од стране заступника члана Савеза.

Пуномоћје се издаје за сваку седницу Скупштине.

Члан 14.

У раду Скупштине могу учествовати, по позиву Предсадника Савеза, представници других структура, организација и државних органа, као и ОСС.

Члан 15.

Управни одбор Савеза обавештава чланове који делегирају чланове Скупштине Савеза да спроведу поступак избора нових делегата за будући састав Скупштине Савеза најкасније 30 дана пре дана истека мандата досадашњих делегата.

Члан 16.

Скупштина Oкружног  одбојкашког савеза  Златиборског округа има следеће надлежности и то:

***1) разматра, доноси и усваја:***

а) Статут Свеза, његове измене и допуне, и аутентично тумачење Статута Савеза;

б) одлуку о програму рада и развоја Савеза;

в) годишњи извештај о раду Савеза и његових органа;

г) финансијске извештаје;

д) одлуку о престанку рада Савеза;

ђ) одлуку о статусним променама;

е) кодекс понашања чланова Савеза;

ж) одлуку о удруживању у савезе

з) одлуке које су јој изричито стављене у надлежност овим Статутом.

***2) бира и разрешава***

а) Председника Савеза,

б) чланове Управног одбора,

в) чланове Надзорног одбора.

За вршење одређених послова Скупштина може образовати комисије. Одлуком о образовању комисија утврђује се и њен делокруг и састав.

Члан 17.

Редовна Скупштина Савеза одржава се по правилу једном годишње.

Изборна Скупштина Савеза одржава се по правилу сваке четврте године.

Ванредна Скупштина Савеза одржава се по потреби када за то буду испуњени услови прописани овим Статутом.

Члан 18.

Председник Савеза је Председник Скупштине и Председника Управног одбора Савеза по функцији.

Члан 19.

Седница Скупштине Савеза се може одржати и радити уколико је присутна већина од укупног броја делегата.

Одлуке се доносе већином од присутних делегата (50%+1), изузев када се одлучује о доношењу, изменама или допунама Статута, о статусним променама или престанку рада савеза, када је за доношење таквих одлука потребна већина од укупног броја делегата у Скупштини Савеза.

Члан 20.

Редовне седнице се по правилу сазивају и одржавају у првој половини текуће календарске године (најкасније до 30. јуна).

Редовну седницу сазива Председник Савеза најкасније 15 дана пре дана одређеног за одржавање седнице. Уз позив за седницу доставља се предлог дневног реда и материјали који ће се разматрати на седници Скупштине (програми, планови, извештаји и сл.). Предлози општих аката се не достављају уз позив, већ се само објављују на интернет сајту савеза. Уз позив се не достављају ни акта за која Председник Савеза процени да имају одговорајући степен повериљивости.

Пословником о раду Скупштине Савеза се ближе уређује начин и поступак упознавања са материјалима који ће се на седници Скупштине Савеза разматарати.

Члан 21.

Ток седнице се уређује Пословником о раду Скупштине Савеза који се по правилу доноси за сваки сазив Скупштине Савеза.

Члан 22.

Изборну седницу сазива Председник Савеза најкасније 30 дана пре дана одржавања.

Изборна седница се може одржати и у краћем року од четири године, уколико Председнику Савеза престане функција пре истека мандата на који је биран.

Члан 23.

Престанком мандата Председника Савеза истовремно престаје мандат свим члановима органа Савеза које бира Скупштина Савеза, изабраних на предлог Председника Савеза.

До избора новог Председника и органа Савеза чије чланове он предлаже, постојећи органи обављају само текуће техничке послове неопходне за редовно функционисање Савеза.

Члан 24.

Ванредна седница Скупштине Савеза се сазива на иницијативу најмање трећине (1/3) броја делегата у Скупштини Савеза , Надзорног одбора или најмање 1/4 (једна четврина) чланова Савеза..

Предлог за сазивање ванредне седнице Скупштине Савеза мора бити сачињен у писаној форми са образложењем и предлогом дневног реда.

На ванредној седници Скупштине Савеза није могућа измена или допуна предложеног дневног реда.

Члан 25.

Ванредну седницу сазива Председник Савеза, а ако он то не учини у року од 10 дана од дана када је захтев за сазивање поднет, седницу Скупштине могу сазвати предлагачи за сазивање ванредне седнице из члана 24. овог Статута у наредном року од 7 дана, с тим да се седница не може одржати пре истека 10 дана од дана сазивања

Члан 26.

На почетку сваке седнице Скупштине Савеза бира се Верификациона комисија која утврђује постојање формалних услова за одржавање седнице Скупштине.

Начин рада Верификационе комисије ближе се уређује Пословником о раду Скупштине Савеза.

Члан 27.

На сваку седницу Скупштине Савеза позивају се чланови Управног одбора, чланови Надзорног одбора и Дисциплински судија.

**Председник савеза**

Члан 28.

Председник Савеза је истовремно и председник Управног одбора Савеза.

Члан 29.

Председник савеза :

1. Заступа и представља Савез;
2. Сазива и председава седницама Скупштине;
3. Сазива седнице и руководи радом Управног одбора;
4. Координира рад на извршавању програма, планова, одлука и закључака Скупштине;
5. Координира рад на извршавању одлука и закључака органа Савеза;
6. Потписује одлуке и друга акта које доноси Скупштина;
7. Финансијски је налогодавац за реализацију финансијског пословања Савеза;
8. Утврђује предлоге општих аката и одлука које доноси Управни одбор Савеза;
9. Обавља и друге послове у складу са Статутом и другим општим актима Савеза.

Члан Управног одбора кога овласти Председник, замењује Председника у свим правима и обавезама за време његовог одсуства.

Члан 30.

Мандат Председника Савеза траје четири године и по истеку мандата може бити поново биран на исту дужност без ограничења броја мандата. Мандат Председника Савеза може престати и пре истека рока на који је биран у случају подношења писане оставке или разрешењем од стране Скупштине Савеза .

**Управни одбор**

**1.Састав**

Члан 31.

Управни одбор Савеза је колективни извршни орган Скупштине у коме сви чланови имају једнака права и одговорности у оствариванју утврђених задатака.

Мандат чланова Управног одбора траје 4 године.

Управни одбор броји 5(пет) чланова , који се бирају из редова делегата,и састоји се из:

* Председника
* 4 (четири) члана

У Управни одбор по функцији улазе:

1) Председник (који је и председник Скупштине Савеза),

1. Осталa 4 делегата се бирају као делегати удружених Клубова или Актива.

Председник Савеза је уједно по функцији и Председник Управног одбора.

Чланове Управног одбора бира и разрешава Скупштина Савеза, на предлог Председника Савеза, уз предходно прибављене предлоге и мишљења чланова Савеза, на период од 4 (четири) године.

Исто лице може поново бирано у Управни одбор.

Чланови Управног одбора морају бити из редова Скупштине Савеза.

Чланови Управног одбора Савеза, укључујући и заступника и ликвидационог управника не могу бити следећа лица:

1. запослени у Савезу;

2. службена лица огранизације у области одбојкашког спорта, која управља одбојкашким тамичењем;

3. лице које врши јавну функцију, као ни лице које врши функцију у органу политичке странке;

4. власници и чланови органа спортских кладионица, као ни запослени у спортској кладионици;

5. спортски посреседници у одбојкашком спорту;

6. која су осуђена за кривична дела против привреде, имовине и службене дужности, као и за следећа кривична дела: тешко убиство, тешка крађа, разбојничка крађа, разбојништво, утаја, превара, неосновано коришћење кредита и друге погодности, изнуда, уцена и зеленаштво, омогућавање употребе допинг средстава, неовлашћена производња и стављање у промет допинг средстава, насилничко понашање на спортској приредби или јавном скупу и договарање исхода такмичења, док трају правне последице осуде;

7. која не могу бити чланови органа привредних друштава или удружења у складу са законом којим је уређен сукоб интереса у обављању јавних дужности;

8. спортски инспектори;

9. заступници и ликвидациони управници територијалних одбојкашких савеза са територије Републике Србије.

Мандат члану Управног одбора престаје:

-смрћу,

-оставком,

-опозивом од стране Скупштине због непридржавања Статута и других општих аката Савеза, или због нередовног неуредног присуствовања седницама Управног одбора, ако је спречен да уредно обавља своју функцију,

-ако почне да врши јавну функцију или почне да врши функцију у органу политичке странке,

- као и престанком чланства у Савезу члана Савеза чијом ингеренцијом је обухваћен у тренутку избора.

Управни одбор у тим случајевима констатује испуњеност услова за престанак чланства у Управном одбору и може на предлог Председника Управног одбора изабрати новог члана истог. Мандат новоизабраног члана Управног одбора траје и колико мандат чланова Управног одбора који нису разрешени.

Председник Савеза одређује сваком члану Управног одбора конкретна задужења.

Уколико превремено престане мандат два члана Управног одбора, из било којих разлога, обавезно се сазива без одлагања, ванредна седница Скупштине.

**2.Надлежности Управног одбора**

Члан 32.

Управни одбор:

1. Води текуће послове Савеза;
2. Подноси Скупштини извештај о раду Савеза и његових органа;
3. Предлаже Скупштини финансијске извештаје;
4. Доноси одлуке о финансијском плану и завршном рачуну;
5. Усваја општа акта Савеза потребна за остваривање циљева Савеза, која нису у

изричитој надлежности Скупштине;

1. Утврђује предлог промене Статута;
2. Утврђује предлог одлуке о статусним променама;
3. Управља имовином Савеза;
4. Утврђује висину чланарине;
5. Извршава одлуке и закључке Скупштине;
6. Обезбеђује додатна средства за рад Савеза, ако се укаже потреба;
7. Припрема и утврђује предлоге општих аката и одлука из надлежности Скупштине;
8. Бира и разрешава Генералног секретара Савеза;
9. Бира и разрешава Дисциплинског судију
10. Бира и разрешава представнике Актива и Секција по потреби;
11. Именује представнике Савеза у другим организацијама;
12. Одлучује о удруживању у Савеза у друге организације;
13. Одлучује о покретању спора или одустајања од њега;
14. Обавља све друге активности везане за остваривање циљева Савеза које су на основу овог Статута у његовој надлежности, или које нису, на основу овог Статута у изричитој надлежности других органа Савеза.
15. Управни одбор одлучује и доноси коначно решење у другом степену, код свих поднетих жалби на одлуке својих органа.

За вршење одређених послова везаних за циљеве и задатке Савеза, Управни одбор може образовати комисије или радна тела, односно именовати лица, утврдити њихов делокруг рада и састав.

Члан 33.

Чланови управе Савеза, укључујући и заступника и ликвидационог управника спортске организације не могу бити лица која су осуђена за кривична дела против привреде, имовине и службене дужности, као и за следећа кривична дела: тешко убиство, тешка крађа, разбојничка крађа, разбојништво, утаја, превара, неосновано коришћење кредита и друге погодности, изнуда, уцена и зеленаштво, омогућавање употребе допинг средстава, неовлашћена производња и стављање у промет допинг средстава, насилничко понашање на спортској приредби или јавном скупу и договарање исхода такмичења, док трају правне последице осуде.

Члан 34.

У Савезу не може бити запослено лице које је запослено у спортској кладионици или је власник или члан органа спортске кладионице.

**3.Седнице Управног одбора**

Члан 35.

Управни одбор заседа и одлучује у седницама које сазива Председник, а у случају његове спречености члан Управног одбора кога овласти Председник.

Седнице Управног одбора одржавају се по потреби.

Управни одбор одлучује и доноси коначно решење у другом степену, код свих поднетих жалби на одлуке својих органа.

Управни одбор може да одлучује ако је присутно више од половине укупног броја чланова. Уколико Управни одбор нема кворум потребан за одлучивање, Председник ће заказати нову седницу најкасније у року од три дана, са истим дневним редом. Управни одбор на поновљеној седници може да одлучује већином гласова присутних чланова.

Управни одбор одлучује простом већином гласова присутних чланова, ако овим Статутом није другачије одерђено. У случају поделе гласова, одлучује глас Председника.

Чланови Управног одбора приликом одлучивања нису везани обавезама према својим организацијама, нити могу примати од њих упутства и дужни су да штите интересе Савеза као целине и заступају одлуке Скупштине и Управног одбора Савеза.

Управни одбор може, у складу са пословником да одлучује у хитним питањима, осим усвајања општих аката, и на седници одржаној уз коришћење електронских средстава комуникација (тзв. електронска седница).

Управни одбор може на писани предлог Председника да одлучује и писаним изјашњавањем чланова ван седнице, осим усвајања општих аката. Уколико члан Управног одбора не одговори на предлог одлуке Прадседника у постављеном року, сматраће се да је дао сагласност.

**Надзорни одбор**

Члан 36.

Надзорни одбор врши надзор и контролу законитости рада и аката које доносе органи Савеза, врши контролу законитости располагања средствима Савеза и контролу законитости пословања Савеза и његових органа.

Члан 37.

Надзорни одбор има три (3) члана које бира Скупштина Савеза.

На првој конститутивној седници Надзорног одбора чланови између себе бирају Председника.

Чланови Надзороног одбора се бирају из реда чланства Савеза и ваљало би да буду правне и економске струке.

Члан 38.

Чланови Надзорног одбора не могу бити чланови нити једног другог органа Савеза , сталног или повременог радног тела чији рад и пословање може бити предмет надзора или контроле.

За свој рад Надзорни одбор одговара Скупштини Савеза.

Члан 39.

Надзорни одбор се састаје по потреби, али најмање једном годишње када има обавезу да пред одржавање Скупштине Савеза прегледа пословање Савеза, о томе сачини извештај и достави га Скупштини на разматрање и усвајање.

Члан 40.

Надзорни одбор има право и обавезу да у случају постојања основа сумње о незаконитости рада у било ком облику за који процени да може бити од утицаја на положај и углед Савеза о томе одмах обавести Председника Савеза са предлогом за сазивање ванредне седнице Скупштшине Одбојкашког савеза Србије.

За случај да Председник Савеза не сазове ванредну седницу Скупштшине по његовом предлогу, Надзорни одбор је овалашћен да сазове ванредну седницу Скупштине Савеза у складу са овим Статутом.

Члан 41.

Надзорни одбор може предуземати мере надзора и контроле и на предлог одн. захтев било ког органа Савеза .

**Генерални секретар**

Члан 42.

Генералног секретара именује Управни одбор Савеза на предлог Председника Савеза на период од 4 године, уз могућност поновног именовања, али и разрешење дужности пре истека мандата, уколико за то постоји оправдана потеба, или подношења оставке.

Генерални секретар Савеза обавља следеће послове:

1. Заступа и представља Савез;
2. Одговара за законитост рада Савеза;
3. Организује и контролише обављање стручних послова у Савезу и предузима мере за унапређење тих послова;
4. Стара се о припремама седница органа Савеза и о извршењу одлука о других аката тих органа
5. Стара се о вођењу записника са седница органа Савеза;
6. Обавља послове које на њега пренесу Председник и Управни одбор Савеза;
7. Обавља друге послове одређене законом за заступника Савеза, овим Статутом и општим актима Савеза
8. Учествује у раду Скупштине и Управног одбора без права гласа.
9. За свој рад одговара Председнику и Управном одбору Савеза

У случају одсутности или спречености Генералног секретара, замењује га лице које одреди Председник Савеза.

**Дисциплински судија савеза**

Члан 43.

Дисциплински судија је орган савеза који као првостепени орган решава о дисциплинској и материјалној одговорности одбојкашких субјеката, чланова Савеза .

Дисциплински судија је обавезно дипломирани правник.

Дисциплински судија не може бити члан нити једног другог органа Савеза .

Члан 44.

Начин, рада, овлашћења и надлежности Дисциплинског судије уређују се посебним Правилником који доноси Управни одбор Савеза .

Дисциплинског судију на време од четири (4) године бира и разрешава Управни одбор Савеза.

**ПОСТУПАК УСВАЈАЊА , ИЗМЕНА И ДОПУНА СТАТУТА И ОПШТИХ АКАТА**

Члан 45.

Статут Савеза доноси Скупштина савеза квалификованом већином (већином од укупног броја делегата).

Нацрт Статута утврђује Генерални секретар, након што га надлежно стално радно тело сачини и достави му га на разматрање.

Иницијативу за доношење новог, или измене и допуне постојећег Статута могу покренути одн. поднети сви органи савеза , Активи у саставу Савеза и најмање трећина (1/3) делагата у Скупштини Савеза.

Члан 46.

Након утврђивања нацрта Статута одн. његових измена и допуна исти се доставља Управном одбору на додатно и поновно разматрање и усвајање, након чега Управни одбор утврђује предлог Статута савеза који се доставља Скупштини на усвајање.

Предлог Статута се обајваљује на огласној табли и на интернет сајту одн. страни Савеза . Приликом објављивања предлога Статута на интернет страни Савеза пропратним текстом се позивају сви чланови савеза да дају своје примедбе и предлоге на предлог Статута. Предлог се објављује најкасније 30 дана пре дана одржавања седнице Скупштине Савеза на којој ће се тај предлог разматрати, а примедбе се могу дати у року од 15 дана од дана објављивања на интернет сајту одн. страни Савеза.

Уколико се примедбе на предлог Статута не дају у року из претходног става, исте се након тог рока не могу узети у разматрање и свака пристигла примедба ће се одбацити као преклудирана са роком.

Члан 47.

Поступак за доношење новог, одн. измена и допуна постојећег Статута почиње на тај начин што Управни одбор Савеза својом одлуком утврди потребу за доношењем таквог акта.

Одлуком о утврђивању потребе за доношење Статута се уређују сва питања неоходна за законито спровођење поступка доношења одн. мењања Статута Савеза , а нарочито утврђивање правца у којем треба Статут мењати и рокове за достављање Нацрта Статута Генералном секретару ради уврђивања предлога.

Члан 48.

Статут се увек доноси и усваја на Скупштини, као и његове измене и допуне када се то предложи на начин из члана 49. овог Статута или када је то потребно ради усклађивања са Законом или другим подзаконским прописом.

Измене и допуне Статута се доносе по поступку, предвиђеном за његово доношење.

Члан 49.

Пословником о раду Скупштине Савеза се ближе уређују питања неопходна за спровођење поступка за усвајање, измене или допуне Статута Савеза .

Члан 50.

Аутентично тумачење Статута даје Скупштина Савеза , а све остале врсте тумачења даje Управни одбор Савеза.

**ЗАСТУПАЊЕ САВЕЗА**

Члан 51.

Савез представља Управни одбор Савеза, а заступа га Председник Савеза као статутарни заступник.

Савез заступа и Генералани секретар, у складу са овим Статутом и интерним смерницамa добијеним од Председника Савеза .

Одлуком Скупштине могу се одредити и друга лица с правима и обавезама у заступању Савеза, у границама датих овлашћења.

Члан 52.

Савез као правно лице ступа у правне односе са другим правним и физичким лицима и стиче права и обавезе из тих правних послова путем свог статутарног заступника. Заступник потписује сва документа за чије потписивање је овлашћен овим Статутом или Законом (Закон о спорту, Закон о раду, Закон о облигационим односима и сл.).

Заступници из претходног члана иступају у име и за рачун савеза , те се њиховим радњама из закључених правних послова преузимају права и обавезе за Савез .

Члан 53.

Заступник Савеза приликом заступања мора водити рачуна о највишим интересима Савеза и не може предузимати радње које се са тим интересима косе.

Члан 54.

Овлашћења Председника Савеза као заступника у правним пословима са трећима лицима су одређена Статутом изузев у случајевима у којима Савез преузима финансијску обавезу према трећим лицима у износима који премашују трећину (1/3) средстава предвиђених годишњим финансијким планом. О правним пословима који премашују трећину (1/3) средстава предвиђених годишњим финансијким планом одлучује Управни одбор Савеза .

Члан 55.

Председник Савеза и Генерални секретар Савеза могу, у оквиру својих овлашћења, дати другом лицу писмено пуномоћје за закључење одређеног правног посла, заступање пред судом или другим органима као и за предузимање других стручних правно-пословних радњи.

Члан 56.

Председник Савеза и Генерални секретар Савеза имају обавезу да известе Управни одбор на првој наредној седници о радњама заступања у којима је Савез преузео одређене финансијске обавезе према трећим лицима.

**ОСТВАРИВАЊЕ ЈАВНОСТИ РАДА**

Члан 57.

Једно од основних начела рада Савеза представља јавност одн. транспарентност у раду органа Савеза, као најбоље средство за превенцију разних негативних појава које могу теретити спортске организације каква је Савез.

Члан 58.

Јавност у раду органа Савеза се огледа одн. остварује у:

- отворености за јавност седница свих органа Савеза;

- сарадњи са представницима свих врста медија (писана обавештења, интервјуи овлашћених представника Савеза датих штампи, радију, телевизији, интернет порталима и сл.);

- обавезном објављивању свих општих и појединачних аката који се у складу са Уставом Србије, Законом и овим Статутом имају објавити на огласној табли Савеза и на интернет сајту Савеза;

- другим облицима о којима органи Савеза доносе појединачне одлуке.

Члан 59.

За праћење поштовања статутарних одредби које се односе на јавност рада органа Савеза задужен је Генерални секретар Савеза.

У случају да је у неком случају прекршено начело јавности рада органа Савеза, Генерални секретар о томе извештава Председника Савеза и Управни одбор који о томе заузимају одговарајући став, а у случају потребе дају одговорајуће смернице ради отклањања могућих последица непоштовања начела јавности.

Члан 60.

Јавност рада органа Савеза може се искључити у случају када се разматрају питања која представљају пословну тајну Савеза или се разматрају питања по којима ће поступак одлучивања трајати на више од једне седнице органа Савеза.

Преседавајући седнице органа Савеза пре почетка седнице процењује да ли је и у којој мери потребно искључити јавност и предаже да се јавност искључи из целог тока седнице или само приликом разматрања појединих питања.

Члан 61.

Огласна табла и интернет сајт Савеза предстаљају службена гласила Савеза.

На огласној табли и интернет сајту се поред општих и појединчаних аката објављују и све потребне информације о раду и активностима Савеза, све вести у вези са такмичењима.

Изглед интернет сајта и његову садржину одобрава Управни одбор Савеза.

Члан 62.

Генерални секретар Савеза прати и контролише изгед и садржину интернет сајта Савеза и у случају да примети какво одступање од званично заузетог става, о том питању извештава Управни одбор Савеза.

**ЧЛАНСТВО, ЧЛАНАРИНА, ПРАВА ОБАВЕЗЕ И ОДГОВОРНОСТ ЧЛАНОВА**

Члан 63.

Oкружни  одбојкашки савез  Златиборског округа има само редовне чланове.

Организација и рад чланова Савеза уређује се њиховим Статутима, у складу са законом, Статутом Савеза и Статутом Одбојкашког савеза Србије.

Одбојкашки Клубови и Активи са територије Златиборског округа и Општински Савези у области одбојкашког спорта се добровољно удружују у Окружни одбојкашки савез Златиборског округа.

Чланство у Савезу остварује се изјашњавањем о удруживању у Савез. Начин ступања у чланство, права и обавезе чланова и престанак чланства у одбојкашкој организацији, ближе се регулишу Правилником о регистрацији Клубова и играча, које доноси Обојкашки савез Србије.

Члан 64.

Oкружни  одбојкашки савез  Златиборског округа је члан Одбојкашког савеза Србије.

Савез се може одлуком Скупштине учланити у одговарајући Савез у области одбојкашког спорта, који су од значаја за остваривање циљева Савеза.

Члан 65.

Савез и његови чланови функционишу као јединствен систем спорта на терирорији Златиборског округа, као и на територији Републике Србије.

Члан 66.

Чланови Савеза у остваривању својих циљева и задатака самостално уређују своју унутрашњу организацију и рад, доносе и реализују програме развоја одбојкашког спорта и остварују друге циљеве и задатке утврђене својим плановима и плановима Одбојкашког савеза Србије.

Члан 67.

Организација и рад Савеза уређује се његовим Статутом, у складу са законом и правилницима Одбојкашког савеза Србије.

Члан 68.

Савез својим члановима пружа организациону, стручну административну и другу помоћ у остваривању заједничких циљева.

***1.Услови за учлањење***

Члан 69.

Чланови Савеза могу бити Општински савези и Клубови, независно од организационог облика, као и судијски и тренерски Актив. Члан Савеза може постати сваки Клуб који је регистрован у складу са законом, ако његови циљеви одговарају циљевима Савеза. Одлуку о пријему у чланство Савеза и престанку својства члана Савеза доноси Управни одбор Савеза, већином од укупног броја чланова. Чланови Савеза се уписују у матичну евиденцију у складу са Законом о спорту.

***2.Начин учлањења***

Члан 70.

Члан Савеза може постати онај Клуб, судијски и тренерски Актив, као и Општински савез у области одбојкашког спорта који:

- потпише приступницу, односно уговор о удруживању

- да изјаву да прихватау целини Статут и остала општа акта Савеза

- уплати годишњу чланарину, утврђену одлуком Управног одбора

У саставу Савеза делују и раде:

- АКТИВ ОДБОЈКАШКИХ ТРЕНЕРА ООСЗО

- АКТИВ ОДБОЈКАШКИХ КЛУБОВА РЕГИОНАЛНЕ ЛИГЕ ООСЗО

***3.Права и обавезе чланова***

Члан 71.

Члан има право и дужност да:

* Покреће и разматраја сва питања везана за остваривање циљева Савеза и унапређење одбојкашког спорта ;
* Бира своје представнике у органима и облицима оргазовања и рада Савеза и управља пословима Савеза (има право гласа) у складу са овим Статутом, ако је редовни члан.
* Даје Савезу информације и податке које он од њега тражи, ради обављања законом и Статутом предвиђених послова;
* Уредно плаћа чланарину и остале обавезе, да би се обезбедили услови за ефикасан рад Савеза;
* Да у међусобним односима негују и поштују спортси морал и дух;
* Међусобно сарађује са другим члановима ради остваривања циљева и задатака утврђених Статутом, другим актима Савеза и одлукама органа Савеза;
* Учествује у стучним активностима Савеза;
* Осварује увид у рад Савеза и његових органа;
* Испуњавај обавезе утврђене Статутом и другим општим актима Савеза;
* Својим радом и активностима доприносе остваривању циљева и задатака Савеза;
* Чува спортски и друштвени углед Савеза и других чланова;
* Извршава пуноважно донете одлуке органа Савеза.

***4.Начин учествовања у раду и одлучивању***

Члан 72.

Члан учествује у раду Савеза и у одлучивању у органима Савеза преко својих представника.

Лице које представља члана Савеза, ако није у питању заступник члана Савеза, мора да поседује писано овлашћење оверено печатом члана Савеза и потписано од стране лица овлашћеног за заступање члана Савеза, ако овим Статутом није другачије одређено.

***5.Књига чланова и друге евиденције***

Члан 73.

Савез и чланови Савеза воде евиденције својих чланова (књига чланова), и друге базичне евиденције, у складу са Законом о спорту.

Савез и чланови Савеза су дужни да се упишу у националне евиденције, у складу са Законом о спорту.

Одлуке органа Савеза обавезно се уносе у књигу одлука коју води Савез, с тим да се одлуке могу заводити и уписивати и у деловодни протокол.

***6.Престанак чланства***

Члан 74.

Чланство у Савезу гаси се престанком рада, иступањем или искључењем.

Престанак рада члана Савеза утврђује се на основу одлуке надлежног државног органа којом је члан брисан из одговарајућег регистра.

Од покретања поступка ликвидацији или стечаја па до престанка рада, члану Савеза су суспендована права и обавезе у Савезу.

Члан 75.

Иступање из Савеза могуће је само на основу писмене изјаве члана Савеза о иступању из Савеза, дате на основу пуноважне одлуке надлежног органа члана Савеза, уз отказни рок од три месеца.

Окончањем чланства гасе се сви захтеви из чланског односа, осим захтева Савеза на измирење заосталих финансијских обавеза.

Престанком својства члана Савеза престаје и мандат представницима члана у органима и радним телима Савеза.

Престанком својства члана Савеза престаје и право учешћа у активностима у организацији Савеза.

Члан 76.

Искључење члана Савеза могуће је ако:

1) својим активностима теже штети угледу или интересима Савеза;

2) грубо поступа супротно одлукама органа Савеза;

3) својим радом, актима или организацијом крши законске обавезе, Статут и друге опште акте Савеза или своја општа акта;

4) престане да испуњава услове за чланство у Савезу.

У случајевима из става 1. овог члана, Управни одбор је дужан да члана Савеза писаним путем упозори на постојање околности због којих може бити искључен из чланства и да му остави могућност да се у року од две недеље изјасни о приговорима на његов рад.

Управни одбор пре доношења одлуке о искључењу, а након истека рока из става 2. овог члана, оставља члану Савеза писаним путем примерени рок за отклањање недостатака из става 1. овог члана, али не дужи од два месеца.

Одлуку о искључењу доноси Управни одбор Савеза већином од укупног броја чланова и писано је саопштава члану Савеза.

Одлука о искључењу мора бити образложена.

Управни одбор Савеза може у случајевима из става 1. овог члана донети, већином од укупног броја чланова Управног одбора, када за то постоје оправдани разлози, одлуку о привременој суспензији чланства у Савезу до окончања поступка из ст. 2-4. овог члана, али не дуже од шест месеци.

Против одлуке о суспензији, односно искључењу, члан Савеза може поднети жалбу Скупштини Савеза, чија одлука је коначна. До доношења коначне одлуке Скупштине Савеза, права члана Савеза су суспендована.

Уколико члан Савеза упркос двострукој опомени закасни са уплатом годишње чланарине и не измири обавезе у року од месец дана од пријема друге опомене, истеком овог рока аутоматски се гаси његово чланство, без потребе доношења одлуке о искључењу.

***7. Дисциплинска одговорност***

Члан 77.

Лица у надлежности Савеза која намерно или из нехата (непажње) поступе супротно Статуту и другим општим актима Савеза, одлукама органа или овлашћених лица Савеза или повреде углед Савеза могу дисциплински одговарати и бити кажњена:

1) опоменом;

2) јавном опоменом

3) суспензијом;

4) новчаном казном;

5) забраном обављања дужности;

6) искључењем.

Управни одбор Савеза ближе уређује дисциплинске мере, дисциплинске прекршаје и дисциплински поступак, у складу са овим Статутом.

Члан 78.

Ниједан непосредни и посредни члан Савеза не може бити дисциплински кажњен или сносити друге негативне последице због коришћење својих права утврђених законом, општим актима Савеза и општим актима члана Савеза.

Члан 79.

Савез и његови чланови имају обавезу да обезбеде да бављење спортом буде хумано, слободно, добровољно, здраво и безбедно, као општеприхваћене вредности средине у којој се бављење спортом одвија.

Чланови Савеза имају обавезу да афирмишу фер, толерантно, етички прихватљиво и одговорно понашање, противе се злоупотребама и циљевима који су супротни спортском духу и спортском моралу.

Бављење спортом мора бити доступно свим грађанима под једнаким условима без обзира на узраст, ниво физичких способности, степен евентуалне инвалидности, пол и друго лично својство.

**ИМОВИНА И СРЕДСТАВА ЗА ОСТВАРИВАЊЕ СПОРТСКИХ ЦИЉЕВА И РАСПОЛАГАЊЕ**

Члан 80.

Имовину Савеза чине стварна и друга права на непокретним и покретним стварима и новчана средства стечена правним послом или на други законом дозвољен начин.

Члан 81.

Савез имовином и средствима располаже у складу са Законом и општим актима Савеза.

Члан 82.

За остваривање својих циљева и задатака Савез остварује средства:

- из буџета Републике Србије;

- из фондова надлежних државних органа и организација;

- од чланског доприноса и учешћа чланова Савеза;

- од поклона, донација и спонзорства;

- од прихода остварних организацијом спортских такмичења и приредби;

- од привредне делатности у складу са законом;

- од маркетиншких активности и од других законом дозвољених активности.

Члан 83.

Средства за остваривање циљева и задатака Савеза утврђују се и распоређују у складу са финансијским планом прихода и расхода који на предлог Управног одбора доноси Скупштина Савеза.

Члан 84.

Председник Савеза и Генерални секретар Савеза јесу лица овлашћена за располагање средствима (као наредбодавци и рачунополагачи) Савеза и одговорни су за доследно извршење усвојеног финансијског плана прихода и расхода у Савезу.

**НАЧИН ОДЛУЧИВАЊА О СТАТУСНИМ ПРОМЕНАМА**

Члан 85.

Статусним променама у смислу Закона о спорту сматрају се припајање Савеза другој спортској организацији одн. Савезу, спајање Савеза са другом спортском организацијом одн. Савезом, подела Савеза на више спортских организација, а одвајање Савеза подразумева одвајање једног дела Савеза у посебну спортску одрганизацију.

Члан 86.

Скупштина Савеза је искључиво надлежна за одлучивање о статусним променама Савеза.

За доношење одлуке о било којој статусној промени потребна је квалификована већина у Скупштини Савеза одн. за статусну промену је потребно да гласа више од половине укупног броја чланова Скупштине Савеза.

**ПОСТУПАЊЕ СА ИМОВИНОМ У СЛУЧАЈУ ПРЕСТАНКА ОДБОЈКАШКОГ САВЕЗА**

Члан 87.

Савез може престати на један од начина прописаних чланом 86. Закона о спорту.

У случају да Савез престане да постоји на начин у којем није прописано коме ће имовина Савеза бити пренета одн. уступљена, онда ће та имовина бити пренета на територијалну недобитну организацију коју ће својом одлуком одредити Скупштина Савеза.

**ПОСТУПАК УСВАЈАЊА ФИНАНСИЈСКИХ И ДРУГИХ ИЗВЕШТАЈА**

Члан 88.

Сви финансијски извештаји се по правилу разматрају и усвајају једном годишње на седници Скупштине Савеза.

Финансијске и друге извештаје сачињавају и дају на разматрање лица и службе одговорне за финансијско пословање Савеза или лица и службе које имају обавезу да се баве питањима о којима се извештај сачињава.

Члан 89.

Финансијски извештај се мора доставити уз позив за седницу на којој ће разматрати у роковима које прописује овај Статут одн. Пословник о раду органа који извештај разматра и о њему доноси одлуку. Пословником органа који извештај разматра се ближе уређује начин, рокови и поступак давања примедби или тражења додатних обавештења и информација у вези са предметним извештајем.

Члан 90.

Сви извештаји се усвајају већином прописаном у Пословнику о раду органа који извештај разматра (по правилу је то већина од броја присутних чланова органа).

**ОБЛИК И САДРЖАЈ ПЕЧАТА**

Члан 91.

Савез има печат округлог облика на коме су у спољном кругу ћирилицом исписан назив: Окружни одбојкашки савез Златиборског округа, а у средини УЖИЦЕ.

Савез има штамбиљ правоугаоног облика на коме је исписан назив и седиште Савеза и остављен простор за број и датум.

Члан 92.

За потребе финансијског пословања и потребе стручне службе у поступцима регистрације и лиценцирања играча савез може имати мањи печат са истом садржином као и печат из претходног члана, с тим да је пречник мањег печата 18 милиметара.

Члан 93.

У свом раду Савез може имати више печата о којима се евиденција, означавање и друга питања уређују у складу са Законом који та питања уређује за потребе државних органа.

**АНТИ-ДОПИНГ ПРАВИЛА**

Члан 94.

Под појмом допинга у смислу овог Статута подразумева се свака активност утврђена Законом о спречавању допинга у спорту.

Члан 95.

Допинг је у супротности са основним принципима спорта, спортске етике и медицинске етике.

Допинг је забрањен, на такмичењима и ван такмичења.

Управни одбор Савеза усваја анти-допинг правила, у складу са Законом о спречавању допинга у спорту.

Сви чланови Савеза су обавезни да поштују обавезе из Закона о спречавању допинга у спорту и анти-допинг правила Савеза.

Члан 96.

За кршење анти-допинг правила се изричу одговарајуће казне, у складу са Законом о спречавању допинга у спорту и општим актима Савеза.

Допинг контролу спроводи Антидопинг агенција, у складу са Законом о спречавању допинга у спорту.

**ВОЂЕЊЕ ЕВИДЕНЦИЈА**

Члан 97.

Савез води евидениције прописане Законом о спорту и општим актима Савеза.

У пословима вођења евиденција и сакупљању других података савез примењује све прописане принципе заштите података о личности у складу са Законом о спорту и законом којим се уређују питања заштите података о личности.

Члан 98.

Генерални секретар Савеза се стара о томе да подаци о личности не буду достављени или не дођу до неовлашћеног лица.

Генерални секретар је овлашћен да ускрати достављање таквих података уколико процени да може доћи до злоупотребе.

Обрада нарочито осетљивих података о личности, који се обрађују на основу спортских правила надлежних међународних спортских Савеза, условљена је пристанком лица чији се подаци обрађују, у складу са Законом.

**НАГРАДЕ И ПРИЗНАЊА САВЕЗА**

Члан 99.

За постигнуте резултате, нарочите заслуге и изузетна спортска достигнућа, члановима Савеза и истакнутим појединацима савез додељује награде и признања.

Члан 100.

Врсте награда и признања, критеријуме за доделу награда и признања као и друга питања у вези са награђивањем ближе се уређују посебним општим актом који доноси Управни одбор Савеза.

**СТРУЧНИ РАД У САВЕЗУ**

Члан 101.

Стручним радом у Савезу и у његовим члановима могу да се баве искључиво спортски стручњаци, односно лица која имају одговарајуће спортско звање и која поседују одговарајућу дозволу за рад, у складу са Законом о спорту и прописима Одбојкашког савеза Србије.

Спортски стручњаци имају обавезу да планирају и евидентирају стручни рад који обављају у Савезу.

Планове из претходног става разматра и одобрава посебно радно тело Управног одбора Савеза.

Члан 102.

Управни одбор Савеза утврђује план стручног образовања, оспособљавања и усавршавања спортских стручњака и стручњака у спорту ангажованих у Савезу и обезбеђује неопходне услове за остваривање тог плана.

**ПРЕЛАЗНЕ И ЗАВРШНЕ ОДРЕДБЕ**

Члан 103.

Општа акта чланова Савеза морају бити у сагласности са овим Статутом.

Одредбе које нису у сагласности са овим Статутом се неће примењивати, већ ће се на питања која су те оредбе уређивале примењивати непосредо овај Статут или посебна одлука коју доноси Управни одбор Савеза.

Члан 104.

Општи акти и рад савеза усагласиће се са одредбама овог Статута најкасније до 16. фебруара 2017. године.

До доношења аката на основу овог Статута, примењиваће се акти донети на основу претходног Статута, осим ако су у супротности са Законом о спорту или овим Статутом.

Чланови Савеза дужни су да ускладе своју организацију, рад и општа акта са Законом о спорту и овим Статутом најкасније до 16. фебруара 2017. године.

Клубови су дужни да након усаглашавања свог статута са Законом о спорту и Статутом Савеза, доставе Савезу један примерак свог статута у року од 15 дана.

Сви органи Савеза настављају са радом до краја мандата на који су изабрани.

Постојећим члановима органа Савеза који не испуњавају услове за чланство у органима Савеза у складу са овим Статутом престаје мандат 16. фебруара 2017. године, ако не престане раније у складу са овим Статутом.

Избор Надзорног одбора извршиће се најкасније у року од шест месеци од дана доношења овог Статута.

Члан 105.

Овај Статут ће се објавити на интернет сајту Савеза.

Даном ступања на снагу овог Статута престаје да важи Статут савеза од 26.03.2012. године.

Члан 106.

Овај Статут ступа на снагу осмог дана од дана објављивања на интернет сајту (страни) Савеза.

** ОКРУЖНИ ОДБОЈКАШКИ САВЕЗ ЗЛАТИБОРСКОГ ОКРУГА**

Ужице Председник

11.02.2017. Милован Бошковић